**УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**ӨРГӨДЛИЙН БАЙНГЫН ХОРООНЫ**

**7 ДУГААР САРЫН 01-НИЙ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны гар тэмдэглэл | 1-3 |
| 2 | Хуралдааны дэлгэрэнгүй тэмдэглэл | 4-13 |
| 1.Иргэдийн өргөдөл гомдлыг хүлээн авах, шийдвэрлэх, хариу өгөх үйл ажиллагааг боловсронгуй болгох талаар судлан санал, дүгнэлт, шийдвэрийн төсөл боловсруулах үүрэг бүхий ажлын хэсгийн тайланг хэлэлцэх.  2.Байнгын хорооны 2015 оны хаврын чуулганы хугацааны тайланг танилцуулах, чуулганы завсарлагааны хугацаанд хийх ажлын төлөвлөгөөг батлах. | 4-11  11-13 |

**Монгол Улсын Их Хурлын 2015 оны хаврын ээлжит чуулганы**

**Өргөдлийн байнгын хорооны 7 дугаар сарын 01-ний өдөр**

**/Лхагва гараг/-ийн хуралдааны гар тэмдэглэл**

Өргөдлийн байнгын хорооны дарга О.Баасанхүү ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 15 гишүүнээс 8 гишүүн ирж, 53.3 хувийн ирцтэйгээр хуралдаан 16 цаг 38 минутад Төрийн ордны “Г” танхимд эхлэв.*

*Чөлөөтэй: Д.Арвин, М.Батчимэг, Ж.Батсуурь, М.Зоригт, С.Одонтуяа;*

*Тасалсан: Д.Хаянхярваа, М.Энхболд.*

**Нэг.Иргэдийн өргөдөл гомдлыг хүлээн авах, шийдвэрлэх, хариу өгөх үйл ажиллагааг боловсронгуй болгох талаар судлан санал, дүгнэлт, шийдвэрийн төсөл боловсруулах үүрэг бүхий ажлын хэсгийн тайланг хэлэлцэх.**

Хэлэлцэж буй асуудалтай холбогдуулан Мэдээллийн технологи, шуудан, харилцаа холбооны газрын Төрийн захиргаа, удирдлага, хамтын ажиллагааны хэлтсийн дарга Г.Чинзориг, Засгийн газрын Хэрэг эрхлэх газрын Хэвлэл мэдээлэл, олон нийттэй харилцах албаны шинжээч Д.Бямбадулам, Нийслэлийн Засгийн даргын Тамгын газрын Иргэдийг хүлээн авах төвийн дарга О.Мөнх-Оргил, Мэдээллийн технологи, шуудан, харилцаа холбооны газрын Мэдээлэл технологи, инновацийн хэлтсийн мэргэжилтэн Ц.Пүрэвням нар оролцов.

Хуралдаанд Улсын Их Хурлын Тамгын газрын Мэдээллийн технологийн хэлтсийн дарга Ж.Элбэгзаяа, Өргөдлийн байнгын хорооны ажлын албаны ахлах зөвлөх С.Заяадэлгэр, референт Х.Баттөгсөх нар байлцав.

Иргэдийн өргөдөл гомдлыг хүлээн авах, шийдвэрлэх, хариу өгөх үйл ажиллагааг боловсронгуй болгох талаар судлан санал, дүгнэлт, шийдвэрийн төсөл боловсруулах үүрэг бүхий ажлын хэсгийн тайланг ажлын хэсгийн ахлагч, Улсын Их Хурлын гишүүн О.Содбилэг танилцуулав.

Танилцуулгатай холбогдуулан Улсын Их Хурлын гишүүн О.Баасанхүү, Р.Бурмаа нарын тавьсан асуултад ажлын хэсгийн ахлагч, Улсын Их Хурлын гишүүн О.Содбилэг, Улсын Их Хурлын Тамгын газрын Мэдээллийн технологийн хэлтсийн дарга Ж.Элбэгзаяа, Өргөдлийн байнгын хорооны ажлын албаны ахлах зөвлөх С.Заяадэлгэр, Мэдээллийн технологи, шуудан, харилцаа холбооны газрын Төрийн захиргаа, удирдлага, хамтын ажиллагааны хэлтсийн дарга Г.Чинзориг, Засгийн газрын Хэрэг эрхлэх газрын Хэвлэл мэдээлэл, олон нийттэй харилцах албаны шинжээч Д.Бямбадулам нар хариулж, тайлбар хийв.

Улсын Их Хурлын гишүүн Ж.Батзандан үг хэлэв.

**О.Баасанхүү: -** Улсын Их Хурлын гишүүдээс гарсан саналыг тусган Байнгын хорооны хуралдааны тэмдэглэлээр Засгийн газарт санал оруулах төслийг баталъя гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 1

Нийт: 8

87.5 хувийн саналаар санал дэмжигдлээ.

*Уг асуудлыг 17 цаг 01 минутад хэлэлцэж дуусав.*

**Хоёр.Байнгын хорооны 2015 оны хаврын чуулганы хугацааны тайланг танилцуулах, чуулганы завсарлагааны хугацаанд хийх ажлын төлөвлөгөөг батлах.**

Хуралдаанд Өргөдлийн байнгын хорооны ажлын албаны ахлах зөвлөх С.Заяадэлгэр, референт Х.Баттөгсөх нар байлцав.

Өргөдлийн байнгын хорооны 2015 оны хаврын чуулганы хугацааны тайлан, чуулганы завсарлагааны хугацаанд хийх ажлын төлөвлөгөөг Өргөдлийн байнгын хорооны дарга О.Баасанхүү танилцуулав.

Танилцуулгатай холбогдуулан Улсын Их Хурлын гишүүн О.Содбилэг, Ж.Батзандан нарын тавьсан асуултад Өргөдлийн байнгын хорооны дарга, Улсын Их Хурлын гишүүн О.Баасанхүү, Өргөдлийн байнгын хорооны ажлын албаны ахлах зөвлөх С.Заяадэлгэр нар хариулж, тайлбар хийв.

**О.Баасанхүү: -** Өргөдлийн байнгын хорооны Улсын Их Хурлын 2015 оны чуулганы завсарлагааны хугацаанд хийх ажлын төлөвлөгөөг баталъя гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 1

Нийт: 8

87.5 хувийн саналаар төлөвлөгөө батлагдлаа.

*Хуралдаан 32 минут үргэлжилж, 15 гишүүнээс 8 гишүүн ирж, 53.3 хувийн ирцтэйгээр 17 цаг 11 минутад өндөрлөв.*

Тэмдэглэлтэй танилцсан:

ӨРГӨДЛИЙН БАЙНГЫН

ХОРООНЫ ДАРГА О.БААСАНХҮҮ

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2015 ОНЫ ХАВРЫН ЭЭЛЖИТ ЧУУЛГАНЫ**

**ӨРГӨДЛИЙН БАЙНГЫН ХОРООНЫ 7 ДУГААР САРЫН 01-НИЙ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**О.Баасанхүү: -** Байнгын хорооны 2015 оны хаврын чуулганы хугацааны тайланг танилцуулах, чуулганы завсарлагааны хугацаанд хийх ажлын төлөвлөгөөг батлах гэсэн ийм асуудлууд байна. Хэлэлцэх асуудлын талаар өөр саналтай гишүүн байна уу? Ж.Батзандан гишүүнд байгаа юу? За тэгвэл хэлэлцэх асуудлаа баталъя. Би бол хүлээж авна.

1 дүгээр асуудал. Иргэдийн өргөдөл, гомдлыг хүлээн авах, шийдвэрлэх, хариу өгөх үйл ажиллагааг боловсронгуй болгох талаар судлан санал, дүгнэлт, шийдвэрийн төсөл боловсруулах үүрэг бүхий ажлын хэсгийн тайланг хэлэлцье. Хуралдаанд байлцуулах урьж ирүүлсэн хүмүүсийг танилцуулъя. Хэлэлцэх асуудалтай холбогдуулан хуралдаанд оролцож байгаа ажлын хэсэг Ж.Элбэгзаяа -Улсын Их Хурлын Тамгын газрын Мэдээллийн технологийн хэлтсийн дарга, М.Ангарагжав -Ерөнхийлөгчийн Тамгын газрын Захиргааны албаны референт, Д.Бямбадулам -Засгийн газрын Хэрэг эрхлэх газрын Хэвлэл мэдээлэл, олон нийттэй харилцах албаны шинжээч байгаа юу тийм ээ? Т.Бат-Өлзий -Хууль зүйн яамны Эрх зүйн шинэчлэлийн бодлогын газрын дарга, гадаадад томилолтой гээд тавьсан байна. Г.Чинзориг -Мэдээллийн технологи, шуудан, харилцаа холбооны газрын Төрийн захиргаа, удирдлага, хамтын ажиллагааны хэлтсийн дарга, байна уу, тэр байна. Ц.Пүрэвням - Мэдээллийн технологи, шуудан, харилцаа холбооны газрын Мэдээлэл технологи, инновацийн хэлтсийн мэргэжилтэн, байна уу, за. О.Мөнх-Оргил -Нийслэлийн Засгийн даргын Тамгын газрын Иргэдийг хүлээн авах төвийн дарга, за. Ингээд ажлын хэсгийн тайланг сонсъё. Улсын Их Хурлын гишүүн, ажлын хэсгийн ахлагч О.Содбилэг танилцуулна. О.Содбилэг гишүүнд микрофон өгье.

**О.Содбилэг: -** Байнгын хорооны гишүүдэд энэ өдрийн мэндийг хүргэе. Иргэдийн өргөдөл, гомдлыг хүлээн авах, шийдвэрлэх, хариу өгөх үйл ажиллагааг боловсронгуй болгох талаар ажлын хэсэг ажиллаж, тайлангаа тавьж байна. Манай тайлан нэлээн урт болохоор уншаад танилцуулах уу, яах вэ? Уншаад танилцуулъя.

Тус Байнгын хорооны 2014 оны 02 дугаар тогтоолоор төрийн байгууллагуудаас иргэний өргөдөл, гомдлыг хүлээн авах, бүртгэх, шийдвэрлэх үйл ажиллагааны эрх зүйн орчныг боловсронгуй болгох талаар холбогдох хуулийн төсөл боловсруулах, мэдээллийн нэгдсэн систем сан бий болгох, техник, технологийн нийтлэг шийдэл, стандарт нэвтрүүлэхтэй холбогдуулсан судалгааг хийж санал, дүгнэлт, шийдвэрийн төсөл боловсруулах үүрэг бүхий ажлын хэсгийг Улсын Их Хурлын гишүүн О.Содбилэгээр ахлуулан байгуулсан бөгөөд Улсын Их Хурлын гишүүн М.Батчимэг, Д.Хаянхярваа нар орж ажилласан.

Ажлын хэсгийн хүрээнд 2014 оны 04 дүгээр сарын 07, 11 дүгээр сарын 06-ны өдрүүдэд төрийн байгууллагуудын дунд уулзалт, хэлэлцүүлгийг тус тус зохион байгуулсан. Өргөдөл, гомдол шийдвэрлэхтэй холбогдсон хууль, тогтоомжийн хэрэгжилт, учирч буй бэрхшээл, хуульд нэмэлт, өөрчлөлт оруулах тухай санал солилцсон.

Улсын Их Хурлын Тамгын газрын Судалгаа шинжилгээний хэлтсээр иргэдийн өргөдөл, гомдол шийдвэрлэх эрх зүйн орчин, бусад орны туршлага, иргэдээс өргөдөл, гомдол хүлээн авах шийдвэрлэх нэгдсэн тогтолцооны талаарх гадаадын зарим орны туршлага сэдэвтэй судалгаанууд, Швейцарийн хөгжлийн агентлагийн дэмжлэгтэйгээр доктор Корсин Безас, доктор, профессор Андрей Классер нарын Монгол Улсын иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуульд хийсэн дүн шинжилгээ, Мэдээллийн технологи, шуудан, харилцаа холбооны газраар нийт төрийн захиргааны байгууллагуудын өргөдөл, гомдол шийдвэрлэхэд хэрэглэж буй программ хангамжийн судалгааг хийлгэсэн.

Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулийн өргөдөл шийдвэрлэх хугацааг уян хатан, ялгамжтай болгох, албан тушаалтны хариуцлагыг чангатгах, хяналтыг сайжруулах чиглэлээр сайжруулан боловсронгуй болгох шаардлагатай байна гэж үзэж байна.

Өргөдлийн байнгын хорооны хувьд иргэдийн өргөдлийн дагуу чуулганы нэгдсэн хуралдаанд танилцуулж, Улсын Их Хурлаар шийдвэр гаргуулах эрх зүйн орчин, механизмыг бүрдүүлэх шаардлагатай байна. Энэ хүрээнд Монгол Улсын Их Хурлын чуулганы хуралдааны дэгийн тухай хуульд холбогдох нэмэлт, өөрчлөлтийг оруулах шаардлагатай байна.

Мөн Улсын Их Хуралд ирж буй саналын шинжтэй өргөдлийг хууль тогтоомжид тусгахад хугацаа шаарддаг байдлыг харгалзан саналын шинжтэй өргөдлийг иргэнд мэдэгдсэний үндсэн дээр 1.6 жил хүртэл хугацаанд эцэслэн шийдвэрлэдэг. Жишээлбэл хуульд өөрчлөлт оруулах санал байх. Шууд хариу өгөх боломжтой өргөдөлд богино хугацаанд 3-14 хоногт хариу өгөхөөр зохицуулж, хариуцлагажуулах боломжтой байгаа харагдаж байна.

Засгийн газрын харьяа байгууллагууд олон төрлийн программ хангамжийг хэрэглэж, тусдаа хөгжүүлэн, уялдаа холбоо муутай байгаагаас үр дүнгүй зардал нэмэгдэж байгааг ижилсгэх, уялдуулах, мэдээллийн нэгдсэн санд холбож иргэдийн өргөдөл гаргах, шийдвэрлүүлэх үйл ажиллагааг хялбарчилж, төрийн байгууллагууд хоорондоо мэдээллийг түргэн шуурхай солилцох нөхцөлийг бүрдүүлэх, хяналтыг сайжруулах нь зүйтэй байна гэж үзэж байна.

Өргөдлийн байнгын хороо цахимаар өргөдөл хүлээн авах, хариу өгөх программ хангамжийг нэвтрүүлсэн бөгөөд цаашид хөдөлгөөнт интернетийн төхөөрөмжид зориулсан application программ бий болгох, дотоод дүнд шинжилгээ хийх, тайлан мэдээлэл гаргах, үүрэг даалгавар өгөх зэрэг үйл ажиллагааг нэмэгдүүлэн сайжруулах бусад төрийн захиргааны төв олон төрийн захиргааны байгууллагуудтай харилцах, мэдээлэл солилцох боломжийг судалж бүрдүүлэх чиглэлээр өргөжүүлэхээр төлөвлөн ажиллаж байгааг танилцуулъя, ажлын хэсэг.

**О.Баасанхүү: -** Ажлын хэсгийн танилцуулга танилцууллаа. Одоо юу асуулт, хариултдаа оръё. Тайлан, тэмдэглэлийн төсөлтэй холбогдуулан асуулт асуух Улсын Их Хурлын гишүүн байгаа юу, байгаа бол нэрээ өгнө үү? Байхгүй бол би 1 асуулт асууя. Энэ, Р.Бурмаа гишүүн байна уу, Р.Бурмаа гишүүнээр асуулт, Ж.Батзандан гишүүн кнопоо дармаар байна. Кнопоо, орж ирэхгүй байна шүү. Юу асуулт, дахиад, за Ж.Батзандан өөр нэмж, юу Ж.Батзандан гишүүнээр тасалъя. Р.Бурмаа гишүүнд микрофон өгье.

**Р.Бурмаа: -** Одоо Өргөдлийн байнгын хороогоор цахимаар өргөдөл хүлээн авч байгаа. Хүлээн авах, хариу өгөх программ хангамжийг нэвтрүүлж байгаа шүү дээ, үүн дотроо саяын гаргасан санал, зөвлөмжүүдээ хуульд байхгүй ч гэсэн оруулж байж болох уу? Тухайлбал энэ өргөдлийг хянан үзэхгүй байх, буцаах үндэслэлд бусдыг гүтгэсэн, доромжилсон, бухимдлаа илэрхийлсэн утга агуулгатай өргөдлийг оруулах энэ тэр гэж байна шүү дээ, тийм ээ, тэгээд зохицуулаад явах боломжууд байна уу?

Одоо энэ дүгнэлт гарахаар чинь ерөнхийдөө хуулийн төсөл дээр ажиллах уу? Үүн дээр үндэслээд. Цаашаа үүнийг. За мөн Захиргааны ерөнхий хууль сая батлагдсан шүү дээ, үүнтэй холбогдуулаад Захиргааны ерөнхий хууль дээр бас өргөдөл, гомдлыг хэрхэн шийдвэрлэх талаар нэмэлт зохицуулалт юмнууд орсон болов уу? Тэрийг судлах явц дотроо харсан уу?

**О.Баасанхүү: -** Ажлын хэсгийн ахлагч О.Содбилэг гишүүн хариулъя. Микрофоныг өгье.

**О.Содбилэг: -** Манай ажлын хэсэгт байгаа хүмүүс бас нэмж хариулна байх. Ер нь бол энэ өргөдлийг авах системийг Байнгын хороон дээр нэвтрүүлээд явж байгаа. Энэ бол яг бас бүрэн төгс гэж бол бас үзэхгүй байгаа. Ирж байгаа төрлийн өргөдлүүдээс, өргөдлийнхөө төрлөөс ямрыг нь хүлээж авах вэ гэдэг дээр бас яг тийм нарийн цензур гэдэг юм уу, юм бол тогтоогоогүй байгаа. Тэр бол одоо ажлын явцын үед тодорхойлох байх. Хуулийн төсөл бий болоход бол энэ асуудлуудаа бас нэгдсэн чуулганаар бол бас ярьж хэлэлцэх нь зүйтэй байх. Ямар өргөдлийг төрөөс яг авч хэлэлцэх ёстой юм, ямар санал, гомдлыг хүлээж авах юм, ямрыг нь авахгүй юм гэдгийг тогтооход бол ажлын хэсгийн хувьд бол бас хүндрэлтэй юм байна лээ.

Яг тэр юу гэдэг юм хараах, гүтгэх, доромжлох гэдэг юм уу, тийм асуудлуудыг бол үнэхээр хүлээж авахгүй. Жишээлбэл Швейцарийн хөгжлийн агентлагаас бид нарт өгч байсан зөвлөгөө дээр харж байхад бол Швейцарь Улс бол манайхаас өөр л дөө. Гэхдээ ерөөсөө иргэдийн өргөдлийг бол төр нь авдаг юм байна лээ. Иргэн хүн өргөдөл гаргах, санал гаргах эрхтэй. Гэхдээ түүнд нь төр нь хариулах албагүй юм байна лээ, жишээлбэл хуулиар. Манай хувьд бол хүлээж авлаа гээд л шууд тэр иргэн бол санал, гомдлоо өгдөг. Манай хувьд бол хариу заавал өгөх ёстой байдаг.

Тэгэхээр төрийн байгууллагуудтай яг бид нар хэлэлцүүлэг хийж байхад энэ бол бас их төрийн ажилд их хүндрэлтэй асуудлууд бас гардаг. Дандаа цаасанд булуулдаг. Хүмүүсийн ирсэн жижиг санал бодол нь бол яг төрийн бодлогын одоо чанартай биш юм нь ингээд ихэнхдээ бол аж ахуйн хувийн чанартай асуудлууд их ирдэг болохоор үүн дээр заавал хариу өгөх хэрэгтэй байдаг. Тэгээд тэр хариуг нь өгөөд явсаар байтал нөгөө иргэн маш их гомдолтой, уур уцаартай хүртэл асуудал байдаг.

Тэгэхээр үүнийг бол бас хязгаарлаж өгөөч гэсэн тийм хүсэлт бол манай төрийн албан байгууллагуудаас бас ирж байсан. Тэгэхээр үүнийг бол их нарийвчлан цаашид харж үзэх хэрэгтэй юм байна гэж үзээд байгаа юм. Мэдээж иргэний хүсэлт гомдлыг бол заавал авах ёстой төр. Манай одоо байр суурь. Гэхдээ яг алинд нь хариу өгөх вэ, алийг нь шийдэж болох вэ гэдэг нь бас нарийн зааглаж өгөхгүй бол төрийн албаны ажилтнуудын маш их цаг хугацаа, ажлын цагийг нь энэ өргөдөл, гомдол бол дараад байгаа асуудал байгаад байгаа юм.

Швейцарийн жишээ бол арай өөр л дөө. Хэдэн мянган хүн билээ? 100 мянган хүн жишээлбэл нийлэх юм бол хуулийн төсөл санаачлаад хоорондоо рефрендум хийдэг. Тэр нь манайд байдаггүй болохоор үүнийг одоо тийм. Тэгээд томоохон асуудал дээр бол тэр босго нь өндөр байдаг. Тийм учраас манайд одоо яаж шийдэх юм бэ гэдэг бол бас яг нарийвчлан ярилцаж байгаад хийхгүй бол бусад орны загварыг яг ингээд хуулж авъя гэхээр бол хэцүү юм байна лээ. Солонгост бид нар явж байсан, Р.Бурмаа гишүүн бид нар, Их Хурлын гишүүд явж ажиллаж судалж байхад бол Их Хурал нь тусдаа авдаг юм байна лээ. Яг Их Хурлын хариуцаж байгаа асуудлаар өргөдөл, гомдол авдаг. Засгийн газар нь бүх шатандаа хүлээж авдаг нэг тийм портал гэдэг юм уу, хүлээж авах тийм системтэй юм байна лээ. Түүндээ тэгээд дотроо ялгадаг, ямар төрлийн, ямар сэдэвтэй асуудал байна вэ гэдгээр нь ялгаад хариу өгдөг юм байна лээ. Шийдвэрлэх бол шийдвэрлэдэг, боломжгүй бол эсхүл цаашид судлах бол хариуг нь тусгайлан өгдөг юм байна лээ. Цахим систем нь бол их боломжийн харагдсан. Цаас их үйлдвэрлэхгүй. Гэхдээ бүртгэл, хяналт бол бүх юм нь агуулагдсан ийм байдал харагдаад байгаа юм. Манай ажлын хэсэг.

**О.Баасанхүү: -** Ажлын хэсэг, С.Заяадэлгэр ажлын хэсгийн гишүүн юм байна. За микрофоныг өгье. Манай энэ юу чинь заавал үүн дээр, тэнд суух хэрэг гарах нь. Яаж одоо яах уу, болох уу?

**С.Заяадэлгэр: -** Нэмж тодруулъя. Улсын Их Хурлаас сая Захиргааны ерөнхий хууль баталсантай холбоотойгоор бол шууд энэ Өргөдөл, гомдол шийдвэрлэх тухай хуульд дагаж орох өөрчлөлтүүдийг бол ажлын хэсгээс шаардлагагүй байна. Энэ Өргөдөл, гомдол шийдвэрлэх ерөнхий хууль маань гомдол ч бай, санал, хүсэлт, мэдэгдэл бүхий л төрлийн өргөдлүүдэд хамаардаг нийтлэг хууль учраас харин үүнийг гомдолтой холбоотой харилцаа нь ингээд Захиргааны ерөнхий хууль руугаа салаад, нарийвчлагдаад явсан учраас бусад энэ төрлийн өргөдлүүд дээрээ илүү уян хатан байх богино хугацаанд шийдвэрлэж өгөх боломжтой өргөдлүүдийг богино хугацаанд шийдвэрлэдэг.

Бас энэ Их Хуралд ирж байгаа хуульд өөрчлөлт оруулах зэргээр удаан хугацааны ажиллагаа шаарддаг санал, өргөдлүүдэд бол тодорхой хугацаанд судалж, шийдвэрлэх боломжтой байх байдлаар уян хатан зохицуулалтыг хий шаардлагатай юм байна гэсэн дүгнэлтэд хүрсэн байгаа.

Өргөдлийн байнгын хорооны хувьд бол Байнгын хороогоор хэлэлцэн шийдвэрлэсэн асуудал маань чуулган руу орж шийдвэрлэгдэхтэй холбоотой эрх зүйн зохицуулалт сул дутагдалтай байгаа. Үүн дээр гол нь цаашлаад ажлын хэсэг, цаашдаа ер нь ещё үргэлжлүүлэн ажиллах шаардлагатай гэж үзэж байгаа. Байнгын хорооны цахим систем бол өнөөдрийн түвшинд бол бүрэн ажиллагаанд ороод хэвийн ажиллаж байгаа. Үүгээр бид хуульд оруулаагүй ч гэсэн ард иргэдтэй хөнгөн шуурхай үйлчлэх үүднээс түрүүний хэлсэн хугацаануудыг уян хатан байлгах үүднээс программд өргөдөл, онлайнаар ирж байгаа өргөдлийг хүлээж авлаа гэдгийг шууд мэдэгддэг, эргээд явцынхаа талаар бас mail-ээр нь мэдээлэл өгөх боломжтой байдлаар зохицуулалтууд хийгдсэн. Ийм байдалтай байгаа.

**О.Баасанхүү: -** Ж.Батзандан гишүүн асууя, микрофоныг өгөөрэй.

**Ж.Батзандан: -** Одоо яг хэрэглэж байгаа программ хангамжаа сайжруулъя, илүү боловсронгуй болгоё гэдэг чиглэлээр ажлын хэсэг байгуулагдаад ажиллалаа гэж бид ойлгож байгаа. Тэгэхээр би бол энэ программ хангамжийг ямар чиглэлд илүү боловсронгуй болгох вэ гэж 1 дүгээрт. 2 дугаарт эрх зүйн орчныг нь яаж сайжруулах вэ гэдэг тал дээр 2 санал хэлье.

Энэ олон төрийн байгууллагууд байгаа. Өргөдлийн байнгын хороо бол төрийн байгууллагуудтайгаар шууд холбогддог тийм программыг бий болгоорой гэж хэлмээр байна. Тухайлбал Өргөдлийн байнгын хорооны даргын өмнө, Өргөдлийн байнгын хорооны хурал хийхэд, өглөө орж ирэхэд хэдэн өргөдөл Өргөдлийн байнгын хороонд ирж вэ гэдэг нь харагддаг, холбогдох байгууллагууд руугаа шууд нэг кноп дараад явуулдаг, тэр өдөр хэдэн өргөдөл нь шийдэгдсэн байна, хэд нь шийдэгдээгүй байна, явцын дунд байгаа үед нь бүр хардаг самбар дээрээ ил тод ийм л программ хангамж бид нарт хэрэгтэй гэж би хэлмээр байна. Үүнийг л ойрын хугацаанд нэг их мөнгө, төгрөг шаардагдахгүй байх. Зарим нэг яамнууд ер нь хэрэгжүүлээд эхэлсэн байгаа.

Тухайлбал Барилга, хот байгуулалтын яам дээр бол сайд нь төрийн нарийн бичгийн дарга нь зүгээр зүгээр хараад сууж байгаа юм. Яамд ирсэн өргөдлүүд хаашаа цохогдсон, шийдвэрлэлт ямархуу явцтай байна бүгдийг нь харж байгаа. Яг үүн шиг Өргөдлийн байнгын хороо бол Монгол Улсын хэмжээнд Өргөдлийн байнгын хороон дээр төвлөрч байгаа өргөдлүүдийг харуулсан, бүртгэсэн, шийдвэрлэлтийн явцыг иргэд ороод хардаг, дарга өөрөө ороод хардаг ийм л программ хангамжийг яаралтай хийх ёстой гэж хэлмээр байна. Мэдээж эрх зүйн орчны хувьд бол сайжруулах ёстой. Тэр 1995 оны Иргэдээс төрийн байгууллага, албан тушаалтанд гаргасан өргөдлийг хянан шийдвэрлэх тухай хууль бол бүрэн эхээрээ хоцрогдсон хууль байгаа. Түүнийг шинэчлэх ёстой. Захиргааны ерөнхий хуультай уялдуулж өгөх ёстой. Энэ талаас нь хараарай. Гэхдээ Захиргааны ерөнхий хуульд байгаа заалт, зохицуулалтууд Өргөдлийн байнгын хорооны үйл ажиллагаанд хэрэгжих үү, үгүй юу гэдэг бол бас эргэлзээтэй.

Өргөдлийн байнгын хороо өөрөө захиргааны байгууллага шиг ажиллах ёстой юу, өөр хэлбэрээр ажиллах ёстой юу гэдгээ бас бодож үзэх ёстой. Яагаад гэхээр бид өөрсдөө хууль тогтоох байгууллага. Энэ талаас нь хараад энэ ер нь 1995 оны хуулийг сайжруулах чиглэлд ажиллах ёстой байх. Үүнийгээ илүү цахим системтэйгээ программ хангамжтайгаар илүү холбосон байдлаар явах ёстой байх гэж би хэлмээр байна.

**О.Баасанхүү: -** Асуулт асуув уу, үг хэлэв үү? Би нэг 2 зүйл асууя. Энэ 11-11 төвд ингээд утсаар гомдол, өргөдөл өглөө гэх юм. Би болохоор Өргөдөл, гомдлын тухай хууль дээр чинь нөгөө буцах хаяг, address есөн шийдийн мэдээлэлтэй байж тэр чинь албан ёсны гээд байгаа. Тэгэхээр утсаар мэдээлэл өгч болох юм, өргөдөл, гомдол гаргана гэдэг чинь тэр ер нь хэр хууль зүйн, эрх зүйн үндэслэлтэй юм бэ? Яагаад вэ гэхээр маш их тийм давтамжтай нэг өргөдлөө бид юу юмнуудаа өгөөд байна л даа. Өргөдөл бол нэг удаа өгсөн гэхэд нөгөөх нь бол давтамжтай бараг 4 мянга, 5 мянга, 9 мянга гэх шиг тоо гараад байдаг. Яг нарийндаа бол 11-11 төв гэдэг юм уу энэ маань одоо хэр юу гэдэг юм өргөдөл, гомдлын шийдвэрлэлтэд нөлөөлдөг юм бэ? Мэдээллээр шийдэж байгаа юм уу, өргөдөл, гомдлоор шийдэж байгаа юм уу? Түүнийг 1 дүгээрт хариуг өгөөч.

2 дугаарт нь түрүүн Ж.Батзандан гишүүний хэлдэг шиг тийм программын боломж Монголд байгаа юу? Ер нь тийм боломж байгаа гэвэл манайд хэзээ үүнийг байршуулах бодолтой байна. Их Хурлын Тамгын газрын мэдээлэл, харилцаа нэг хариулъя. Юу техникийн хүмүүс.

3 дугаарт юу гэвэл Цахим засаглал гээд одоо манайд хэрэгжих гээд 9 сараас хэрэгжих гээд явж байгаа. Тэр маань одоо энэ өргөдөл, гомдлын шийдвэрлэлтийн та нар судалж үзэв үү, тэр маань бид нарт их хялбаршуулсан, дөхөмтэй юм болж байна уу, арай өөр байна уу? Ажлын хэсгийн ахлагч тэгээд холбогдох хүмүүс нь хариулна уу?

**О.Содбилэг: -** О.Баасанхүү гишүүний асуултад хариулъя. Тэр 11-11 төв бол ерөнхийдөө их тусдаа, мэдээллээ бусад газартайгаа хуваалцдаггүй тийм байдал ажиглагдсан. Энэ агентлаг, Засгийн газрын байгууллагуудтай хийсэн хэлэлцүүлэг дээр бол Ц.Жадамбаа дарга нь өөрөө ирээгүй. Тухайн үед Засгийн газрын өөрчлөлт явагдаж байсан учраас энэ тал дээр сайн хариулж чадаагүй. 11-11 бол бүх залгасан хүний утас, нэр, ярьж байгаа асуудлыг нь бол бүртгэж авдаг юм байна лээ. Гэхдээ яг албан ёсны өргөдөл гэж цаасан дээр буудаг шиг хүлээж авч тэрийг нь бол бас чадахгүй юм шиг байгаа юм. Зүгээр ярьсан гэдэг л мэдээлэл таны одоо асууж байгаа өргөдөл үү, мэдээлэл үү гэдгээр бол мэдээлэл гэдгээр явж байгаа юм байна лээ, тийм ээ? Тэгэхээр тэр давтамж нь маш их гардаг.

Нөгөө асуудал нь юу вэ гэхээр иргэд нэг гарч байгаа асуудлаа маш олон түвшинд ингэж хандаж өргөдөл юм уу, гомдлоо өгөөд байгаа. Хорооны даргад юм уу, нийслэлдээ юм уу, тэгээд сонгогдсон Их Хурлынхаа гишүүн тэр Засгийн газар эсхүл тэр асуудлын харьяа тэр яам, тамгын газар руу нь өгөөд нэг асуудал маш их давтамжтай яваад байгаа юм бол харагдаад байгаа юм. Тэрийг бол бас нэгтгэж харах тийм юм хэрэгтэй байх гэж харж байгаа.

Мэдээллийн тэр программ системийн талаар бол нарийн тийм мэдээлэл бол алга байна. Бид нарын харсан тэр Солонгосын гэдэг юм уу систем бол их хялбар, энгийн юм байна лээ. Гэхдээ бүх төрийн байгууллагуудыг холбож чадсан байна лээ. Зардал өртгийн хувьд бол хэрэгжүүлэх хэр бололцоотойг нь манай бас ажлын хэсэгт байгаа хүмүүс хариулна байх.

**О.Баасанхүү: -** Ж.Элбэгзаяа нэг хариулъя.

**Ж.Элбэгзаяа: -** Өргөдлийн байнгын хороог нэгдсэн системд холбох ерөнхий шийдэл энэ системийн талаар бол ерөнхий мэдээллийг бол агентлагаас илүү мэдээлэл өгөх байх. Зүгээр бид нарын зүгээс бол холболт хийхэд бол шаардлагатай дэд бүтэц, систем, холболт энэ тэр гэх мэт асуудал дээр бол хамтран ажиллах, бид нарын зүгээс шалтгаалах бүх л холболтыг хийхэд бол бэлэн байна, бид нар дэмжлэг үзүүлэх боломжтой. Агентлаг бол ерөнхийд нь мэдээллийг бусад мэдээллийн сангуудтай холбох энэ асуудлаар илүү мэдээлэл өгөх боломжтой гэж бодож байна. Ирсэн байгаа.

**О.Баасанхүү: -** Агентлаг хариулъя.

**Г.Чинзориг: -** Программ хангамжийн хувьд бол 11-11 төв бусад өргөдлийн системүүдтэй уялдуулан ажиллах бол бүрэн бололцоотой байгаа. Одоо бол жишээ нь Ерөнхийлөгчийн Тамгын газар бол жишээ нь яг одоо гомдлуудаа орж ирж байгаа гомдлуудаа цаг тухайд нь шууд үзээд явж байгаа. Утсаар ярьсан, твиттерээр орж ирсэн. Яг ингээд алхам бүрийг нь цаг тутамд нь үзээд явж байгаа. Одоо энэ Өргөдлийн байнгын хорооны тусдаа хийсэн систем дээр бол яг холбоход Ж.Элбэгзаяа даргын хэлж байгаатай адилхан. Холбох бол бүрэн бололцоо байгаа. Яг хэдэн төгрөгийн зардал гарах вэ гэдэг дээр яг нарийн тооцоо гаргасан зүйл одоогоор байхгүй байна. Гэхдээ бол өртгийн хувьд бол их өндөр болохгүй гэж таамаглаж байна.

**О.Баасанхүү: -**Хийлгэмээр л байх юм, одоо хэзээ хийж өгөх вэ бид нарт. Тийм. Та нэг хариулах гээд байна уу? За тодруулчих.

**Д.Бямбадулам: -** 11-11 төвөөр ирж байгаа call-аар, дуудлагаар ирж байгаа санал, хүсэлтүүд ихэвчлэн иргэд өргөдөл, гомдлын шинжтэй биш санал, хүсэлтийн шинжтэй их асуудлууд ирүүлдэг. Тэрийг бид нар 29 агентлаг, Засгийн газрын бүх агентлаг, яамнуудад хуваарилаад шууд явдаг байгаа. Өргөдлийг бол тухайн систем дээр файлаар бол хавсаргаж ирүүлж бас болдог байгаа манай системийн нэг давуу тал нь файл үүсгээд өргөдлөө шууд тухайн байгууллагадаа гаргах тийм боломжтой болж байгаа. Саяхан 5 сараас бүх Засаг даргын Тамгын газрыг нэгтгээд 11-11 дээр явж байгаа.

**О.Баасанхүү: -** За асуулт асууж дууслаа. Үг хэлэх гишүүд байна уу? Үг хэлэх гишүүн байхгүй юу? Байхгүй бол юу яая. Хуралдаантай холбоотойгоор тайлан, тэмдэглэлийн хуралдааны тэмдэглэлийн төслийг бол танилцуулсан байх. Тэгээд Монгол Улсын Их Хурлын Байнгын хорооны хуралдааны тэмдэглэлээр Засгийн газарт чиглэл өгье гэж байгаа юм. Тэгээд үүгээр санал хураалт явуулъя. Санал хураалт. Ойлгосон уу, тийм ээ? За. Санал хураалтын горим. Санал хураалтын горимд шилжээрэй, тэмдэглэлийг батлахаар санал хураалт явж байна. За хэдэн 8 гишүүн оролцож, 7 гишүүн зөвшөөрч 87.5 хувийн саналаар тэмдэглэлээр Засгийн газарт чиглэл өгөх боллоо. Эхний асуудал дуусъя.

2 дахь асуудал руугаа оръё. Байнгын хорооны 2015 оны хаврын чуулганы хугацааны тайланг танилцуулах, чуулганы завсарлагааны хугацаанд хийх ажлын төлөвлөгөө батлах гэж байна. Хуралдаан даргалагч би тайлан, төлөвлөгөөний төслөө танилцуулъя. Тайлан, төлөвлөгөөний төсөл. Тарааснаар нь явах уу, эсхүл уншиж өгөх үү? За тэгье. Тайлангуудаа бид нар юунд тараасан байгаа. Гишүүдэд тараасан байгаа. Гишүүд танилцсан байх гэж бодож байна. Тараасан тайлантай холбоотойгоор асуух болон санал хэлэх гишүүд байна уу? Тэгвэл асуултыг авъя. Кнопоо дараарай. Кноп. Энэ манайх бас орчин үеийн программд шилжээд байгаа. Би өөрийгөө оруулаад ингээд асуулттай гишүүдийг хаая. Ж.Батзандан гишүүнээр тасалъя. О.Содбилэг гишүүнд микрофон өгье.

**О.Содбилэг: -** Баярлалаа. Манай Өргөдлийн байнгын хорооноос хэд хэдэн хэлэлцүүлгүүд хийсэн. Нээлттэй хэлэлцүүлгүүд ч хийсэн, Засгийн газарт бас хэд хэдэн чиглэл өгсөн байгаа байх. Түүнтэй дээр ер нь ямархуу хариу, биелэлт ер нь ямар байгаа юм бол гэсэн асуулт байна. Хэд хэдэн асуудал бол яригдсан. Зарим хуралдаан дээр нь би бас оролцож чадаагүй ч гэсэн манай Байнгын хорооноос Засгийн газарт чиг өгсөн юмнууд гарсан байгаа. Түүн дээр ер нь биелэлт нь хэр байгаа юм бол гэсэн асуулт байна.

**О.Баасанхүү: -** Намрын чуулганы биелэлтийг бол бид нар Байнгын хороон дээр бол хэлэлцсэн байгаа. 6 нөгөө Засгийн газарт чиглэл өгсөн тогтоолыг Байнгын хороонуудад хандаад тэгээд биелэлтүүдийг нь аваад, холбогдох чиглэлийн сайд нараас нь санал, дүгнэлтүүдээ хэлсэн. Танд бас шаардлагатай гэвэл бас манай Байнгын хорооныхон О.Содбилэг гишүүнд тэр тайланг өгөөрэй. Хаврын чуулган бол нөгөө завсарлагааны хугацаанд одоо бид нар нөгөө биелэлтүүдээ нэхэж, шаардах, шаардлагатай гэвэл яам, агентлагууд дээр нь очиж уулзах ингээд явдаг юм. Тэгээд энэ завсарлагааны хугацаанд тэр биелэлтүүдийг ялангуяа тэр төрийн албан хаагчдын болон бусад асуудлуудын биелэлтээ бид нарын Засгийн газрынхныг дуудаж асууна. Нэг ёсондоо тогтоол тус бүрээр гэсэн ийм бодолтой байна. Баярлалаа. Ж.Батзандан гишүүн асууя.

**Ж.Батзандан: -** Энэ тусгай сангуудын үр ашгийн талаар иргэдээс гомдол ирсэн. Үүний талаар ажлын алба байгуулагдаад явж байгаа юм байна. 8 сард байгуулах юм байна гэж ойлголоо тийм үү? Үүний дүгнэлт нь хэзээ гарах юм бэ? За үүн дээр надад хариулт өгөөрэй. Тусгай сан гэдэгт нь орон нутгийн хөгжлийн сангууд орж байгаа биз дээ. Бүгдийг нь хамруулж байгаа юу? Тусгай сан гэдэгт. Бүх сангууд орж байгаа юу, Монгол Улсын хэмжээнд төрийн … /үг тасрав./

**О.Баасанхүү: -** Би хариулъя. Тийм. Тусгай сантай холбоотой асуудлаар, та асууж дууссан уу? Эхлээд бүрэн асуугаад дуусчих.

**Ж.Батзандан: -** 2 дахь асуудал. Энэ байгаль орчинтой холбоотой асуудал бас нэгт орж байгаа юм байна. Усны хууль тогтоомж гэж. Надад бас нэг хүсэлт ирээд байгаа юм. Энэ социализмын үед ашиглаж байсан уул уурхайнууд орхигдсон байгаа. Нөхөн сэргээлт хийгдээгүй, хаалт нь уурхайн хаалт нь зүй ёсоор хийгдээгүй тухайлбал Налайхын уурхай, Мардайн уурхай, Бор өндөр гээд цаашлах юм бол өчнөөн уурхай байгаа. Тэгэхээр энэ социализмын үед өнгөрсөн нийгмийн үед ашиглаж байгаад хаясан. 1990 онд шууд зах зээлд ороод хаягдсан тэр уурхайнуудын нөхөн сэргээлтийн асуудлыг нутгийн иргэд их шаарддаг юм. Энэ талаар нэг Засгийн газарт бид нар чиглэл өгч Байгаль орчны байнгын хороотой хамтарч ажиллах ёстой байх гэж. Үүнийг нэг анхааралдаа аваарай гэж хэлэх гэсэн юм. Байгаль орчны байнгын хороотой хамтраад.

Ер нь бас нэг асуудал байгаа. Өргөдлийн байнгын хороонд бас холбоотой их олон асуудал байна. Их Хурлаас маш олон хууль батлагдаж байгаа. Ялангуяа энэ хуулийн хэрэгжилт дээр хяналт тавих үндсэн чиг үүргийг бол салбар Байнгын хороод хариуцаж явах ёстой. Хууль зүйн байнгын хороо голлон ажиллах ёстой. Өргөдлийн байнгын хороо энэ бас Хууль зүйн байнгын хороотой хамтраад энэ хэрэгжихгүй байгаа хуулиудыг нэг мөсөн судлаад гаргаад, хэрэгжихгүй бол хүчингүй болгоод, хууль эрх зүйн хэрэгжилтэд үнэлгээ хийх ажлыг эрчимжүүлэх чиглэлд бас ажилламаар байгаа юм.

Өөрөөр хэлбэр хуулийн эрх зүйн цэвэрлэгээ хийх цаг нь бол болсон байна гэж хараад байгаа юм. Бас иргэдээс бид нарт ийм мэдээллүүд их ирж байгаа. Тухайлбал Ард нийтийн санал асуулгын тухай хууль гэж хууль байна. Нэг ч удаа хэрэгжээгүй хууль, 1996 оноос хойш. Тэгсэн хэр нь шууд ардчилал, иргэний ардчиллын тухай бид нар яриад байдаг. Ийм хуулиуд байгаа. Энэ хуулиудаа хэрэгждэг болгох юм уу, хэрэгждэггүй юм бол хүчингүй болгох юм уу гэдгийг нэг тийш нь болгох ёстой байх. Үүн дээр анхаараарай гэж хэлмээр байна.

**О.Баасанхүү: -** Тэр ер нь үүн дээр ийм юм. Манайхаас ирсэн өргөдлийн дагуу 2 гишүүнд хариуцуулдаг. Жишээлбэл Усны хууль тогтоомжийг боловсронгуй болгох хэрэгжилтийг сайжруулах гэдгийг нь Р.Бурмаа гишүүн, М.Энхболд гишүүн хоёрт хариуцуулж байгаа. Тусгай сангуудыг болохоор С.Одонтуяа гишүүн, О.Содбилэг гишүүн хариуцаж байгаа. Ерөнхийдөө тусгай сангууд гээд манайд чинь маш олон тусгай сан байгаа 5, 6. Дээрээс нь таны хэлдгээр бас тэр зүйлүүдийг бас нэмж оруулж болно. Тэгэхээр энэ хариуцсан гишүүд ээ, бид нар Байнгын хороо хамтран ажиллаад ажлын алба хариуцаад мэдээллийг өгөх байх. Мэдээлэл өгөөрэй гэж хэлж байна.

Тэгээд энэ бусад гээд нэг хэсэг байгаа юм. Тэр бусад асуудлаар иргэдээс ирсэн өргөдлүүдийг судлан, Байнгын хорооны хэлэлцүүлэгт бэлтгэх гэж байгаа юм. Яах вэ энэ манай Тамгын газрынхны ажил байгаа. Гэхдээ би бас юу гэж бодож байна гэвэл таны хэлдэг шиг тэр бусад гэдэг дотроо нэмж оруулж болно. Тэгэхээр үүнийг бол Байнгын хорооны одоо юу гэдэг юм тэмдэглэлээр нэмж оруулъя гэж. Жишээлбэл таны хэлдгээр тэр хуулийн хэрэгжилтийг Хууль зүйн байнгын хороотой ч гэдэг юм уу. Би ч гэсэн одоо жишээлбэл юу вэ гэх юм бол нээлттэй сонсгол хийж өгөөч.Ялангуяа энэ хуулийн байгууллагын одоо тэр нөгөө иргэдэд, иргэдийн эрхийн асуудал, хуулийн байгууллагын нөгөө хүний эрхийн зөрчлийн асуудлаар хуулийн байгууллагын холбогдох шүүх, прокурор, Авлигатай тэмцэх газар юу байдаг юм бэ тэр бүх байгууллагуудыг нь авчраад, нээлтэй сонсгол хийгээч гэсэн хүсэлт ирж байсан. Тэрийг бид бас энэ завсарлагааны хугацаанд ядаж ажлын хэсэг байгуулдаг юм уу, эсхүл одоо тэрийг хийх бас боломжоор хангах хэрэгтэй гэж бодож байна л даа. Тэрийг бас оруулаад ерөнхийдөө ингээд шийдье гэж бодож байна.

Тэгээд үүн дээр үг хэлэх гишүүн байгаа юу гэж хэлэх үү, тийм ээ? Асуулт, за тэгвэл ингээд асуулт дууслаа. Би өөрөөсөө ямар асуултай биш. Тийм. Одоо санал хэлэх гишүүд байна уу? Санал хэлэх гишүүн байхгүй бол энэ завсарлагааны хугацаанд юу Байнгын хорооны хугацаанд хийсэн ажлын тайлан, завсарлагааны хугацаанд хэрэгжүүлэх тус тусад нь санал хураах уу, ажлын төлөвлөгөө, цуг хийж болох юм уу? Цугт нь ингээд ажлын төлөвлөгөөг цугт нь баталъя гэсэн чиглэлээр санал хураалт явуулъя. Санал хураалтын горимд шилжүүлнэ үү. Санал хураалтад 8 гишүүн оролцож, 7 гишүүн зөвшөөрч 87.5 хувиар Байнгын хорооны тайланг сонсож, завсарлагааны хугацаанд хийх ажлын төлөвлөгөөг баталлаа. Баярлалаа, өнөөдрийн хуралдаан хаасныг мэдэгдье. Манай бол их шуурхай шүү дээ, ирц л бүрдвэл ерөөсөө.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Д.УЯНГА